Il-Membru Parlamentari Ewropew tal-PN Roberta Metsola ħadet l-irwol fi Brussell li ddur il-ġurnalisti u titkellem kontra l-Gvern Malti u kontra Malta biex tipprova timmina l-Presidenza tal-Kunsill tal-Ministri ta' Malta. Fl-aħħar ġimgħat, Metsola mqabbda minn Simon Busuttil, marret fuq ġurnalisti speċifiċi barranin ibbażati fi Brussell u qaltilhom ċar u tond li hi mhux se tħalli l-Presidenza tkun suċċess "għax ġejja elezzjoni u l-Gvern jirkeb fuqha". Il-kliem wżat minn Metsola kien li l-elezzjoni f'Malta hija fil-qrib u li l-Gvern se jkun qed juża l-Presidenza biex jidħol għall-elezzjoni fuq nota pożittiva. "We (PN) will not let them get away with it," qalulna sorsi fi Brussell li tkellmu ma' dawn il-ġurnalisti. L-istess sorsi qalulna li dawn il-ġurnalisti impressjonaw ruħhom kemm hi organizzata biex ittellef lil Malta waqt il-Presidenza. "Għandha setup professjonali ħafna u qed iddur personalment lill-ġurnalisti sħabna biex tagħti stejjer negattivi kontra Malta," qalulna l-istess sorsi. Il-ġurnalisti li semgħu dan id-diskors qalu lis-sorsi tagħna li kienu mbellħin b'dan id-diskors. "Qatt ma sabu ma' wiċċhom sitwazzjoni hekk, fejn Membru Parlamentari ta' pajjiż li se jiehu l-Presidenza jitkellem kontra pajjiżu stess," qalu l-istess sorsi. F'dawn l-aħħar xhur żdiedu l-attakki mill-midja bbażata fi Brussell u jidher ċar kristall li l-Partit Nazzjonalista qed jipprova jħammeġ isem Malta lejlet il-Presidenza. Il-KullĦadd hija infurmata wkoll li kien hemm stejjer li twaqqfu mill-ġurnalisti nfushom għax meta ċċekkjaw, mas-sorsi tagħhom f'Malta stess, sabu li dak li temawhom ma kien veru xejn u ntiż biss biex jagħmel ħsara. Din it-tattika taqbel preċiż ma' dak li kien żvelat f'ONE NEWS li l-PN iżid l-attakk tiegħu anke f'fora internazzjonali biex iħammeġ isem pajjiżna li internazzjonalment qed jikseb fama mill-aqwa permezz tar-riżultati ekonomiċi ta' Malta.